10 Dinge wat jy moet weet van Akademia se Centurion-kampus -Solidariteit Wêreld
Tuis › Boufonds › 10 Dinge wat jy moet weet van Akademia se Centurion-kampus
Akademia het hierdie week aangekondig dat daar 'n nuwe voltydse kampusmodel in 2021 (dis sommer volgende jaar) vir eerstejaars by 'n pragtige nuwe kampus geloods gaan word. Ek wil 10 kort opmerkings daaroor maak.
Dit is 'n geskiedkundige gebeurtenis. Waar ander universiteite Afrikaans uitfaseer brei Akademia sy aanbod uit. Om 'n universiteit en spesifiek 'n voltydse kampus neer te sit, basuin die boodskap dat ons nêrens heen gaan nie, hard en duidelik uit.
Dit gaan nie net oor Afrikaans nie. Taal is belangrik, maar dit gaan ook oor 'n groter waarde- en kultuuroordrag. Sukses in die werkplek hang nie net van kennis af nie, maar die waardestel waarbinne die kennis toegepas word. Akademia het 'n Christelike-grondslag en ons dra waardes oor soos roeping, werk en verantwoordelikheid.
Daar is mense wat sê die wêreld is Engels en daarom moet ek in Engels studeer. Die geskiedenis wys egter dat mense wat in Afrikaans studeer seepglad in 'n Engelse wêreld inskakel omdat hulle goed opgelei is. Wat jou suksesvol maak en wat 'n skaars kommoditeit in die wêreld is, is werksetiek. By Akademia vind die oordrag van hierdie etiek plaas. Jy kry goeie onderrig en goeie waardes. Dis die suksesresep vir die wêreld daarbuite.
Covid-19 het ons geleer dat die nuwe normaal nie sonder tegnologie gaan wees nie. Dit het ons egter ook geleer dat ons nie sonder mekaar kan wees nie. Zoom het nie asem of 'n siel nie. Hoëtegnologie is goed, maar interaksie met mekaar is ook broodnodig.
Behalwe die interaksie met mekaar op die kampus, staan Akademia in verhouding met 'n groter gemeenskap wat gaan help met werkplasing, internskappe en mentorskappe.
Die kampus gaan veilig en gesond wees. In vandag se konteks in Suid-Afrika is veilig nie vanselfsprekend nie. In die konteks van Covid-19 is gesond ook nie vanselfsprekend nie. Weens die hoëtegnologie karakter van Akademia kan huidige studente sonder onderbreking voortgaan met wêreldklas onderrig, midde die koronakrisis.
Dié kampus gaan ook vriendelik en vol pret wees. Ons verstaan baie goed dat 'n groot deel van leer studentelewe en tradisies is. By Akademia sien ons gesonde studentelewe sommer as deel van ons kurrikulum. Dis nie sommer net iets buitemuurs nie; dis deel van ons. Hierdie eerstejaars gaan baanbrekers wees in die grondlegging van Akademia se nuwe studentetradisies. Dit gaan uit die studente wees.
Akademia het reeds 'n geskiedenis van kwaliteit met 'n aanbod aan sowat 1 300 studente deur gebruik van die beste tegnologie. Hierdie kampus gaan ook wêreldklas wees met verhoudinge by ander top privaat universiteite in die wê Akademia se grade het presies dieselfde akkreditasie en selfs beter standaarde as enige van die beste universiteite in Suid-Afrika. Akademia se broeder organisasie Sol-Tech het gewys hoe standaard onderrig en opvoeding daartoe lei dat daar 'n waglys van werkgewers is waar studente geplaas kan word.
Hierdie is net die begin. Tientalle meer grade gaan geakkrediteer word en 'n nuwe kampus wat 5 000 voorgraadse studente en 1 000 nauurse studente kan huisves, gaan gebou word.
Die krag van Akademia is dat sy vanuit die gemeenskap gebou is. Daar is 'n stuk bevryding daarin om te dink dat 'n gemeenskap, sonder hulp van die staat, 'n instelling kan bou. 'n Taal en 'n gemeenskap wat dit kan doen is vry en gaan nêrens heen nie.